CELEX: 52013PC0848
Language: ro
Date: 2014-01-22
Title: Propunere de DECIZIE A CONSILIULUI privind încheierea unui Acord de cooperare privind un sistem global de navigație prin satelit (GNSS) de uz civil între Comunitatea Europeană și statele sale membre și Regatul Maroc

|
			
		
		
		52013PC0848
		
			Propunere de DECIZIE A CONSILIULUI privind încheierea unui Acord de cooperare privind un sistem global de navigație prin satelit (GNSS) de uz civil între Comunitatea Europeană și statele sale membre și Regatul Maroc /* COM/2013/0848 final - 2013/0414 (NLE) */
			
				
		
		
			
			   	EXPUNERE DE MOTIVE
Marocul dispune de know-how în ceea ce privește
tehnologia spațială și aplicațiile sale. Această țară
ar dori să dezvolte utilizarea radionavigației prin satelit pe
teritoriul său și în regiunea învecinată (Mediterana
Occidentală și Africa de Vest), punând accentul pe aplicații
specifice pentru această regiune.
Întreprinderile marocane și europene au
întreținut relații de cooperare industrială în sectorul spațial
timp de mai mulți ani, oferind o bază solidă pe care să se
construiască și să se extindă cooperarea în acest domeniu,
care este de o mare importanță pentru ambele părți.
Contactele privind participarea Marocului la
programul GALILEO au fost stabilite la 24 martie 2004 în cadrul unei reuniuni
între ministrul marocan al infrastructurii și transporturilor și
directorul general pentru energie și transport al Comisiei Europene. În
urma unei runde de consultări bilaterale, la 13 octombrie, ministrul a
scris o a doua scrisoare adresată directorului general, confirmând dorința
Marocului de a încheia un acord de cooperare cu Comunitatea Europeană
privind sistemul de radionavigație prin satelit de uz civil.
Comisia Europeană, pe baza unui mandat de
negociere din partea Consiliului, adoptat la 21 aprilie 2005, a purtat
negocieri și a parafat acordul cu autoritățile marocane la 8
noiembrie 2005. Acordul a fost semnat la 12 decembrie 2006, în temeiul unei
decizii a Consiliului din 27 noiembrie 2006, prin care se autoriza semnarea sa.
Sectoarele pentru cooperare în domeniul navigației
și al sincronizării prin satelit prevăzute de acord sunt:
cercetarea științifică, fabricarea industrială, formarea,
aplicațiile, dezvoltarea serviciilor și a pieței, comerțul,
aspectele legate de spectrul de frecvențe radio, aspecte legate de
integritate, standardizarea și certificarea. Acordul ar trebui să
consolideze activitățile comune în aceste sectoare în beneficiul
cetățenilor, al sectoarelor industriale și al comunităților
științifice ale părților. Trebuie remarcat faptul că
acordul nu are niciun impact financiar asupra bugetului Uniunii Europene.
Marocul, ca țară care face parte din
politica europeană de vecinătate, are drept de asociere la noul
program-cadru pentru cercetare și inovare (Orizont 2020). În plus,
această țară a semnat un acord de cooperare științifică
și tehnică cu UE. Toate aceste lucruri fac ca Marocul să
dispună de un bun potențial de a contribui la cercetarea legată
de GNSS în contextul programelor de cercetare și inovare ale UE.
Luând în considerare acordul, UE și
Marocul sunt în curs de semnare a unei scrisori de intenție privind
cooperarea în domeniul GNSS, confirmându-și intenția de a promova
cooperarea lor în acest domeniu și utilizarea intensivă a serviciilor
oferite de programele GNSS europene în regiunea mediteraneeană.
Statele membre ale Uniunii Europene semnatare
au finalizat procedurile lor interne legate de intrarea în vigoare a acordului.
Bulgaria și România urmează să
devină părți la acord prin încheierea unui protocol în
conformitate cu articolul 6 alineatul (2) din Actul privind condițiile de
aderare a Republicii Bulgaria și a României și cu adaptările
tratatelor pe care se întemeiază Uniunea Europeană.
Croația urmează să devină
parte la acord prin încheierea unui protocol în conformitate cu articolul 6
alineatul (2) din Actul privind condițiile de aderare a Republicii Croația
și cu adaptările Tratatului privind Uniunea Europeană, a
Tratatului privind funcționarea Uniunii Europene și a Tratatului de
instituire a Comunității Europene a Energiei Atomice.
Consiliul este invitat să adopte
următoarea propunere de decizie privind încheierea acordului în numele
Uniunii Europene, după aprobarea Parlamentului European.
2013/0414 (NLE)
Propunere de
DECIZIE A CONSILIULUI
privind încheierea unui Acord de cooperare
privind un sistem global de navigație prin satelit (GNSS) de uz civil
între Comunitatea Europeană și statele sale membre și Regatul
Maroc
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 172 coroborat cu articolul 218 alineatul
(6) litera (a),
având în vedere propunerea Comisiei Europene,
având în vedere aprobarea Parlamentului
European[1],
întrucât:
(1)                   
La 21 aprilie 2005, Consiliul a autorizat Comisia
să deschidă negocierile cu Marocul în vederea încheierii unui acord
de cooperare privind un sistem global de navigație prin satelit (GNSS) de
uz civil.
(2)                   
În conformitate cu Decizia Consiliului 10717/06 din
27 noiembrie 2006, Acordul de cooperare privind un sistem global de navigație
prin satelit (GNSS) de uz civil (denumit în continuare „acordul”) între
Comunitatea Europeană și statele sale membre și Regatul Maroc a
fost semnat la 12 decembrie 2006.
(3)                   
Acest acord permite o cooperare mai strânsă cu
Marocul în domeniul navigației prin satelit. El va pune în aplicare un
număr de elemente din cadrul programelor europene de navigație prin
satelit.
(4)                   
Acordul ar trebui aprobat în numele Uniunii
Europene,
ADOPTĂ PREZENTA DECIZIE: 
Articolul 1
Acordul de cooperare privind un sistem global
de navigație prin satelit (GNSS) de uz civil între Comunitatea
Europeană și statele sale membre și Regatul Maroc se aprobă
în numele Uniunii.
Textul acordului este anexat la prezenta
decizie.
Articolul 2
Președintele Consiliului desemnează
persoana împuternicită să efectueze, în numele Uniunii Europene,
notificarea prevăzută la articolul 18 alineatul (1) din acord, pentru
a exprima consimțământul Uniunii Europene de a-și asuma obligații
în temeiul acordului și face următoarea notificare:
„Ca o consecință a intrării în
vigoare a Tratatului de la Lisabona la 1 decembrie 2009, Uniunea Europeană
a înlocuit Comunitatea Europeană și i-a succedat acesteia, iar de la
data menționată exercită toate drepturile și își
asumă toate obligațiile Comunității Europene. Prin urmare,
trimiterile la „Comunitatea Europeană” în textul acordului se
interpretează ca trimiteri la „Uniunea Europeană”.
Articolul 3
Prezenta decizie intră în vigoare la data
adoptării. Ea se publică în Jurnalul Oficial al Uniunii Europene.
Adoptată la Bruxelles,
                                                                       Pentru
Consiliu
                                                                       Președintele
[1]               Aprobare acordată la
[..201..].